Dôvodová správa

A. Všeobecná časť

Návrh nariadenia vlády Slovenskej republiky o sprístupňovaní tlakových zariadení na trhu (ďalej len „návrh nariadenia vlády“) predkladá Ministerstvo práce, sociálnych vecí a rodiny Slovenskej republiky v súlade s Plánom legislatívnych úloh vlády Slovenskej republiky na rok 2015. 
Návrh nariadenia vlády je aproximačným nariadením podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.
Návrhom nariadenia vlády  sa do právneho poriadku Slovenskej republiky transponuje smernica Európskeho parlamentu a Rady 2014/68/EÚ z 15. mája 2014 o harmonizácii právnych predpisov členských štátov týkajúcich sa sprístupňovania tlakových zariadení na trhu (prepracované znenie). Jej cieľom je zaručiť voľný pohyb tlakových zariadení a ich zostáv na vnútornom trhu Európskej únie a súčasne zabezpečiť vysokú úroveň ochrany bezpečnosti a zdravia pri užívaní tlakových zariadení a ich zostáv. 
Návrh nariadenia vlády v súlade s uvedenou smernicou a inými príslušnými právne záväznými aktmi Európskej únie vytvára právny rámec,  ktorý upravuje požiadavky na výrobcov, dovozcov a distribútorov tlakových zariadení a zostáv a notifikované osoby, upravuje základné bezpečnostné požiadavky na tieto výrobky a určuje pre ne postupy posudzovania zhody. 
Právna úprava uvádzania tlakových zariadení na trh bola doteraz obsiahnutá v smernici Európskeho parlamentu a Rady 97/23/ES z 29. mája 1997 o aproximácii zákonov členských štátov týkajúcich sa tlakových zariadení. Uvedená smernica je do právneho poriadku Slovenskej republiky prebratá nariadením vlády Slovenskej republiky č. 576/2002 Z. z. ktorým sa ustanovujú podrobnosti o technických požiadavkách a postupoch posudzovania zhody na tlakové zariadenie a ktorým sa mení a dopĺňa nariadenie vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov v znení nariadenia vlády č. 329/2003 Z. z. a nariadenia vlády č. 41/2015 Z. z. 
Smernica Európskeho parlamentu a Rady 2014/68/EÚ ukladá členským štátom povinnosť prijať a uverejniť právne predpisy a správne opatrenia potrebné na dosiahnutie súladu s touto smernicou do 18. júla 2016 a uplatňovať ich od 19. júla 2016. Navrhuje sa, aby nariadenie vlády nadobudlo účinnosť 19. júla 2016.
Návrh nariadenia vlády nemá byť predmetom vnútrokomunitárneho pripomienkového konania.
Návrh nariadenia vlády  nemá vplyv na rozpočet verejnej správy, nemá sociálne vplyvy, ani vplyv na životné prostredie. Návrh nariadenia vlády má v porovnaní s doterajšou právnou úpravou mierne pozitívny vplyv na  podnikateľské prostredie a informatizáciu spoločnosti.
Návrh nariadenia vlády  je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.